शनिश्चरजी का थान मंदिर में दो दान पेटियों के ताले तोड़ चुराई नकदी
जोधपुर| खांडाफलसा पुलिस थाने से महज आधा किलोमीटर की दूरी पर शनिश्चरजी का थान स्थित शनिश्चरजी मंदिर में रविवार मध्य रात सवा दो बजे चोर ने दो दान पेटियों के ताले तोड़ नकदी चुरा ली। खास बात यह है कि मंदिर के बाहर चौबीस घंटे पुलिस और होमगार्ड तैनात रहते हैं। चोर ने भी बिना किसी हथियार के महज एक प्लास से दान पेटियों का ताला तोड़ रुपए चुरा लिए। दान पेटी में रेजगी अधिक थी, लेकिन चोर ने उसे हाथ नहीं लगाया।
चौपासनी रोड स्थित शनिश्चरजी का मंदिर सरदारपुरा खांडा फलसा पुलिस थाना क्षेत्र में आता है। यहां दोनों ही थानों की गाड़ियां गश्त करने के साथ स्टाफ मुस्तैद रहता है, लेकिन रविवार मध्यरात्रि में चोर मंदिर के पिछवाड़े की दीवार से मंदिर की छत पर चढ़ा, सीढ़ियों से नीचे आया और सीढ़ियों के दरवाजे का लॉक प्लास से खोल दिया। फिर मुख्य मंदिर की तरफ बढ़ा। वहां तीन दान पेटियों में से दो का लॉक तोड़ा, उससे तीसरी दान पेटी का लॉक टूटा नहीं। वहीं दोनों दान पेटियों से नोट निकाल लिए, सिक्के वहीं छोड़ दिए। मंदिर में लगे सीसीटीवी कैमरे में 20-22 साल के युवक द्वारा चोरी करना सामने आया है। इसके आधार पर पुलिस ने जांच शुरू की है। इस संबंध में मंदिर के पुजारी परमसुख वैष्णव पुत्र मांगीलाल निवासी शनिश्चरजी का मंदिर ने बताया कि वह रविवार रात को बारह बजे मंदिर मंगल करके चला गया। चोर ने रात सवा दो बजे चोरी की। वह सुबह पांच बजे मंदिर खोलने आया तो दो दान पेटियों के ताले टूटे पड़े थे और उसमें रखी नकदी बिखरी हुई थी, जबकि तीसरी दान पेटी सुरक्षित थी।
hin_Deva hin_Deva hin_Deva